Gilgo Beachin murhat
Uhrit > Gilgo Beachin nelikko

Maureen Brainard-Barnes
25-vuotias Maureen Brainard-Barnes katosi poistuttuaan manhattanilaisesta Super 8 Motelista 9. heinäkuuta 2007. Hän oli tullut päiväksi New Yorkiin kotoaan Norwichista, Connecticutista tavatakseen asiakkaan, kuten oli tehnyt usein ennenkin. Aiemmin telemarkkinoinnissa työskennellyt Brainard-Barnes oli alkanut toimia seksityöläisenä selvitäkseen vuokrarästeistään ja piti profiilia seuralaispalvelu Craigslistissä. Yleensä hän tapasi asiakkaitaan motelleissa, mutta nyt hän oli kertonut ystävälleen puhelimessa lähtevänsä ”keikalle ulos”. Hän soitti viimeisen puhelun sisarelleen viimeisestä tunnetusta olinpaikastaan Penn Stationin metroasemalta. Brainard-Barnes ei palannut kotiin, ja hänet ilmoitettiin kadonneeksi 14. heinäkuuta.
Brainard-Barnesin kadottua hänen ystävälleen soitettiin tuntemattomasta numerosta ja linjalta kuului vieraan miehen ääni. Mies väitti Brainard-Barnesin oleilevan ”ilotalossa Queensissa”, muttei kertonut tarkempia tietoja tai soittanut uudestaan. Ystävän kuvauksen mukaan miehellä ei ollut tunnistettavaa aksenttia, josta olisi voinut päätellä hänen olevan New Yorkista.
Brainard-Barnesia pidetään ensimmäisenä uhrina ”Gilgon nelikosta”. Hänen ruumiinsa löydettiin 13. joulukuuta 2010 Gilgo Beachilta hyvin läheltä kolmea muuta naista. Hänet oli kuristettu.
Brainard-Barnesilta jäi kaksi lasta.
Melissa Barthelemy
24-vuotias kampaajaopiskelija Melissa Barthelemy nähtiin viimeisen kerran 12. heinäkuuta 2009 asuntonsa edustalla Bronxissa. Hän käytti seuranhakusivustoilla itsestään nimeä ”Chloe”. Barthelemyn tiedetään nostaneen tuhat dollaria pankkiautomaatista katoamispäivänään. Parittajansa John ”Blaze” Terryn mukaan Barthelemy oli sopinut seksitreffit tuhannesta dollarista samalle yölle. Barthelemy oli kertonut lähtevänsä asiakastapaamiseen Long Islandille ja palaavansa aamulla. Sen jälkeen hän todennäköisesti joko otti taksin tapaamispaikalle, tai murhaaja haki hänet autollaan.
Barthelemyn äiti ilmoitti hänet kadonneeksi 18. heinäkuuta, kun tyttärestä ei ollut kuulunut mitään moneen päivään. Myöhemmin Barthelemyn 15-vuotias sisar Amanda alkoi saada karmivia puheluja vieraalta mieheltä. Mies soitti Barthelemyn puhelimesta ensimmäisen kerran noin viikko tämän katoamisen jälkeen. Kaikkiaan perhe sai kahdeksan puhelua, joissa miesääni muun muassa kutsui Barthelemya ”huoraksi” sekä pelotteli tappaneensa hänet.
Barthelemyn ruumis löytyi kaikista uhreista ensimmäisenä 11. joulukuuta 2010 ja häntä pidetään ”Gilgon nelikon” toisena uhrina Brainard-Barnesin jälkeen. Hänet oli kuristettu.
Megan Waterman
22-vuotias Megan Waterman katosi New Yorkin Hauppaugessa 6. kesäkuuta 2010. Viimeinen havainto hänestä tehtiin Holiday Inn Express -hotellin aulassa noin puoli kahdelta yöllä. Waterman oli kotoisin Mainesta ja perhe oli nähnyt hänet viimeisen kerran paria päivää aiemmin nousemassa Concord Trailwaysin bussiin, joka suuntasi New Yorkiin. Seksityöläisenä toiminut Waterman käytti Craigslist-profiilissaan nimeä ”Lexxy”. Waterman oli sopinut tapaavansa asiakkaan Long Islandilla yöllä 6. kesäkuuta. Hän soitti viimeisen puhelunsa poikaystävälleen/parittajalleen Akeem Cruzille poistuttuaan hotellista. Hänen lähtönsä tallentui tuolloin hotellin valvontakameraan.
Perhe teki Watermanista katoamisilmoituksen kaksi päivää myöhemmin, koska oli epätavallista häneltä olla ottamatta yhteyttä. Waterman oli tiettävästi kolmas uhri ”Gilgon nelikosta”. Hänen ruumiinsa löytyi Gilgo Beachilta 13. joulukuuta. Hänet oli kuristettu.
Watermanilta jäi kolmevuotias tytär.
Amber Costello
27-vuotias seksityöntekijä Amber Costello katosi asiakkaan haettua hänet asunnoltaan West Babylonissa, New Yorkissa puoli yhdentoista aikaan illalla 2. syyskuuta 2010. Costello kärsi heroiiniriippuvuudesta ja oli aiemmin suorittanut päihdekuntoutuksen Floridassa. Hän oli alun perin kotoisin Pohjois-Carolinan Wilmingtonista ja muutti Floridasta New Yorkiin avioeronsa jälkeen vuonna 2009. Ennen katoamistaan Costello oli sortunut uudestaan huumeisiin ja mainosti itseään Craigslistissä rahoittaakseen omaa sekä asuintoveriensa päihteidenkäyttöä.
Costello teki kahden miespuolisen kämppäkaverinsa kanssa usein ”seksihuijauksia”: asiakas houkuteltiin asunnolle, minkä jälkeen tältä kynittiin rahat eikä seksipalvelua suoritettu. Katoamispäivänään Costello tapasi asiakkaan, joka oli käynyt asunnolla aiemminkin ja soittanut hänelle muutamia kertoja tarjoten suurta summaa seksipalvelua vastaan. Tällöin silminnäkijä oli huomioinut miehen isokokoisuuden ja vihreän lava-auton.
Costellolla ei lähtiessä ollut matkapuhelinta mukana, ja hän oli ainoa ”Gilgon nelikosta”, jota ei oltu ilmoitettu kadonneeksi. Costellon ruumis löydettiin Gilgo Beachilta 13. joulukuuta ja häntä pidetään sarjamurhaajan neljäntenä uhrina ”Gilgon nelikosta”. Hänet oli kuristettu.